open-index/open-wikipedia-markdown huggingface dataset:
Γιάννης Ξανθούλης

Ο **Γιάννης Ξανθούλης** (Αλεξανδρούπολη, 22 Αυγούστου 1947) είναι Έλληνας μυθιστοριογράφος, δημοσιογράφος και θεατρικός συγγραφέας.

## Βιογραφικά στοιχεία
Γεννήθηκε στην Αλεξανδρούπολη, στον Έβρο, το 1947 από γονείς πρόσφυγες από την Ανατολική Θράκη. Σπούδασε δημοσιογραφία, σχέδιο και ενδυματολογία θεάτρου. Από το 1969 εργάζεται ως δημοσιογράφος και χρονογράφος σε εφημερίδες, περιοδικά και ραδιόφωνο. Το πρώτο του μυθιστόρημα, *Μεγάλος Θανατικός*, κυκλοφόρησε το 1981 και το 1982 ξεκίνησε να γράφει τα «Σαββατιάτικα» στην εφημερίδα Ελευθεροτυπία. Έγραψε  αρκετά σατιρικά κείμενα και θεατρικά έργα από τα οποία τα περισσότερα παρουσιάστηκαν στο ελληνικό θέατρο. Ακόμη ασχολήθηκε και με το παιδικό θέατρο, καθώς επίσης έγραψε και εικονογράφησε παιδικά  βιβλία. Το 2012 δέχθηκε έντονη κριτική για τις θέσεις του όπως δημοσιεύτηκαν από αρθρογραφία του.  Βιβλία του έχουν μεταφραστεί σε πολλές γλώσσες. Είναι μέλος της Εταιρείας Συγγραφέων και της ΕΣΗΕΑ.

## Έργα
### Πεζά
**Ο μεγάλος θανατικός*, Καστανιώτης, 1981.
**Οικογένεια Μπες-Βγες*, Καστανιώτης, 1982.
**[[Το καλοκαίρι που χάθηκε στο χειμώνα]]*, Καστανιώτης, 1984. 
**Ο Σόουμαν δεν θα 'ρθει απόψε*, 1985.
**Το πεθαμένο λικέρ*, Καστανιώτης, 1987.
**Ο χάρτινος Σεπτέμβρης της καρδιάς μας*, Καστανιώτης, 1989.
**Το ροζ που δεν ξέχασα*, Καστανιώτης, 1991.
**Η εποχή των καφέδων*, Καστανιώτης.
**Η Δευτέρα των αθώων*, Καστανιώτης, 1994.
**Το τρένο με τις φράουλες*, Καστανιώτης, 1996.
**...Ύστερα ήρθαν οι μέλισσες*, Καστανιώτης, 1998.
**Ο Τούρκος στον κήπο*, Καστανιώτης, 2001.
**Το τανγκό των Χριστουγέννων*, Καστανιώτης, 2003.
**Ο Χρήστος Κοντοχρήστος*, Ιανός, 2005.
**Ο θείος Τάκης*, Ελληνικά Γράμματα, 2005.
**Του φιδιού το γάλα*, Ελληνικά Γράμματα, 2007.
**Κωνσταντινούπολη των ασεβών μου φόβων*, Μεταίχμιο, 2008.
**Η εκδίκηση της Σιλάνας*, Ελληνικά Γράμματα, 2009
**[[δεσποινίς Πελαγία]]*, Τόπος, 2010
**Το τανγκό των Χριστουγέννων*, Καστανιώτης, 2011
**Ο θείος Τάκης*, Τόπος, 2011
**Κωνσταντινούπολη των ασεβών μου φόβων*, Μεταίχμιο, 2011
**Ο γιος του δάσκαλου*, Διόπτρα, 2012
* *Κωνσταντινούπολη των ασεβών μου φόβων*-Πρώτο μέρος και συνέχεια, εκδ, Διόπτρα 2014
**Την Κυριακή έχουμε γάμο*, εκδ. Διόπτρα, 2015
*Εγώ, ο Σίμος Σιμεών, εκδ. Διόπτρα, 2017
*Ζωή μέχρι χθες, εκδ. Διόπτρα, 2020
**Η άλωση των Αθηνών από τις αδερφές Γαργάρα*, εκδ. Διόπτρα, 2025

### Θέατρο για παιδιά

**Πλανήτης Φουρ*, Αθήνα, Αστάρτη, 1980.
**Ένα καλοκαίρι - καλοκαιράκι*, Αθήνα, Αστάρτη, 1980.
**Ανέβα στη στέγη να φάμε το σύννεφο*, Αθήνα, Αστάρτη, 1980.
**Ο μάγος με τα χρώματα*, Καστανιώτης, 1994.
**Μέσα στο νερό δασκάλα*, Καστανιώτης, 1994.
**Μια τρελή τρελή πολυκατοικία*, Καστανιώτης, 1998.
**Τύμπανο, τρομπέτα και κόκκινα κουφέτα*, Κάκτος, 1979.

## Παραπομπές


## Εξωτερικοί σύνδεσμοι
* 
* 

Κατηγορία:Έλληνες λογοτέχνες
Κατηγορία:Νεοέλληνες λογοτέχνες
Κατηγορία:Έλληνες μυθιστοριογράφοι
Κατηγορία:Έλληνες θεατρικοί συγγραφείς
Κατηγορία:Έλληνες δημοσιογράφοι του 20ού αιώνα
Μαγκλ

Ως **Μαγκλ** () στο σύμπαν του Χάρι Πότερ ορίζεται, κατά τη συγγραφέα Τζ. Κ. Ρόουλινγκ, κάθε άνθρωπος ο οποίος δεν έχει ούτε την παραμικρή μαγική ικανότητα και δεν έχει γεννηθεί από γονείς μάγους 

Διαφοροποιούνται από τους Σκουίμπ, άτομα με έλλειψη μαγικών ικανοτήτων, που έχουν γεννηθεί από μάγους. 

Ένας Μαγκλ δεν μπορεί να εκτελέσει μαγικά ξόρκια ή/και μεταμορφώσεις και επομένως δεν μπορεί και να λάβει μαγική παιδεία ή να του γίνει γνωστή η ύπαρξη των μάγων. Αυτό δε σημαίνει ότι δεν υπάρχουν μάγοι, οι οποίοι κατάγονται από Μαγκλ: βασικό παράδειγμα η Ερμιόνη Γκρέιντζερ. 

Οι μάγοι δεν έχουν σε εκτίμηση τους Μαγκλ και πιστεύουν πως είναι πολύ πιο ικανοί από αυτούς.

Μαγκλ θεωρούνται επίσης κι οι χαζοί. Ο Άργκους Φιλτς, επιστάτης της σχολής Χόγκουαρτς για μαγικά και ξόρκια, είναι Μαγκλ, αλλά έχει γονείς μάγους (δηλαδή είναι Σκουίμπ).

Κατηγορία:Σύμπαν του Χάρι Πότερ
Κατηγορία:Φανταστικές ανθρώπινες φυλές
Αμπουμπακάρ Σομπαρέ

Ο **Αμπουμπακάρ Σομπαρέ** (*Aboubacar Somparé*, 31 Αυγούστου 1944 – 2 Νοεμβρίου 2017) ήταν πολιτικός από τη Γουινέα και πρόεδρος της Εθνικής Συνέλευσης της χώρας. Μετά το θάνατο του επί χρόνια ηγέτη Λανσάνα Κοντέ, το Δεκέμβριο του 2008, έγινε προσωρινός πρόεδρος.

## Πρόεδρος
Γεννήθηκε στις 31 Αυγούστου του 1944. Είναι μέλος του κυβερνώντος Κόμματος για την Ενότητα και την Πρόοδο (PUP).

Ο Σομπαρέ ανακοίνωσε τις πρώτες πρωινές ώρες στις 23 Δεκεμβρίου του 2008 το θάνατο του προέδρου Κοντέ, έπειτα από μακροχρόνια ασθένεια, την προηγούμενη ημέρα. Με βάση το Σύνταγμα, ο Σομπαρέ, ως πρόεδρος της Εθνοσυνέλευσης, θα γινόταν πρόεδρος προσωρινά και εντός 60 ημερών θα διεξαχθούν προεδρικές εκλογές. Ο Σομπαρέ ζήτησε από τον επικεφαλής του Ανωτάτου Δικαστηρίου, Λαμίν Σιντιμέ, να κηρύξει τον προεδρικό θώκο χηρεύοντα και να εφαρμοστεί το Σύνταγμα. Με τη δήλωση του Σομπαρέ τάχθηκαν ο πρωθυπουργός Αχμέτ Τιντιάν Σουαρέ και ο αρχηγός του στρατού Ντιαρά Καμαρά.

### Πραξικόπημα 2008
Έξι ώρες μετά την ανακοίνωση του θανάτου του προέδρου Κοντέ αναγνώστηκε στην κρατική τηλεόραση ανακοινωθέν που μιλούσε για προφανή απόπειρα πραξικοπήματος. Στο ανακοινωθέν, που ήταν εκ μέρους του αυτοαποκαλούμενου Εθνικού Συμβουλίου για την Ανάπτυξη και για τη Δημοκρατία, αναφερόταν ότι «η κυβέρνηση και οι δημοκρατικοί θεσμοί είχαν διαλυθεί και η ισχύς του Συντάγματος είχε ανασταλεί».

Στις 23 Δεκεμβρίου αναφέρθηκε ότι το γραφείο του πρωθυπουργού και το Μικρό Παλάτι, πρώην κατοικία του Κοντέ, ήταν υπό τον έλεγχο των πραξικοπηματιών. Ο πρωθυπουργός Σουαρέ συναντήθηκε με τον Στρατηγό Ντιάρα Καμάρα στο στρατόπεδο Σαμόρυ. Σύμφωνα με τον Σομπαρέ, οι αρχηγοί του πραξικοπήματος συγκεντρώθηκαν για να εκλέξουν έναν νέο ηγέτη για τη χώρα, αργά την ίδια ημέρα. Υποψήφιοι για αυτή τη θέση ήταν ο Μούσα Καμάρα, Σέκουμπα Κονατέ και ο Τότο Καμάρα. Το CNDD αποτελείται από 32 μέλη, εκ των οποίων μόλις 6 είναι πολίτες.

Στις 24 Δεκεμβρίου, σε νέα ανακοίνωση που διαβάστηκε στο ραδιόφωνο, μεταδόθηκε ότι ο λοχαγός Μουσά Νταντίς Καμαρά ήταν επικεφαλής του CNDD.

Στις προεδρικές εκλογές του Ιουνίου του 2010 ήταν υποψήφιος, αλλά περιορίστηκε στο 0,95% των ψήφων.

Πέθανε στις 2 Νοεμβρίου 2017.

## Παραπομπές


Κατηγορία:Πρόεδροι της Γουινέας
Αναρριχίδες

Με το όνομα **Αναρριχαδίδες** ή **Αναρριχίδες**, (Anarhichadidae), φέρεται ιδιαίτερη οικογένεια ψαριών των ψυχρών θαλασσών, κυρίως των ακτών του Ατλαντικού, του Ειρηνικού, και της Βαλτικής.

Οι αναρριχίδες είναι βυθόψαρα που ζουν κοντά στις ακτές σε βάθη από 20 μέχρι 500 μέτρα. Πρόκειται για ψάρια σχετικά μεγάλα που μοιάζουν σαν τεράστια στο πάχος χέλια, με ογκώδη κεφαλή, που ξεπερνούν σε μήκος και τα 2 μέτρα. Φέρουν ένα ραχιαίο συνεχόμενο πτερύγιο, αμέσως μετά από το κεφάλι μέχρι την ουρά. Το χρώμα τους είναι γκρίζο και υπόλευκο στη κοιλιά. Το δέρμα τους φέρει περί τις δέκα σκουρόχρωμες κάθετες ραβδώσεις. Τρέφονται με αχιβάδες και καρκινοειδή τα οποία και συνθλίβουν με τα ισχυρά μυτερά τους δόντια. Παρότι έχουν άσχημη εμφάνιση, (κοντόχοντρο ρύγχος), έχουν νόστιμο κρέας. Το δέρμα τους χρησιμοποιείται στη βυρσοδεψία.

## Αλιεία
Οι αναρριχίδες ψαρεύονται με δίκτυα και με πετονιά. Η απόσπασή τους από τη θάλασσα πρέπει να γίνεται αργά και με προσοχή, δεδομένου ότι είναι μεγάλα ψάρια και θεωρούνται πολύ επιθετικά, και το δάγκωμά τους είναι επικίνδυνο.

## Ταξινόμηση
Οι Αναρριχίδες ανήκουν στην υπόταξη των Βλεννιοειδών. Κυριότερο είδος της οικογένειας των αναρριχιδών είναι ο *ανάρριχος* ή  "Αναρρίχας ο λύκος", (*Anarrhichas lupus*), εξ ου το κοινό όνομά του και ψαρόλυκος ή θαλάσσιος λύκος, (seawolf), π.χ. λύκος ατλαντικού, λύκος ειρηνικού κ.λπ. Η οικογένεια αυτή  περιλαμβάνει δύο γένη τους *Αναρρίχους* και τους *Αναρριχθείς*.

## Πηγές

*"Νεώτερον Εγκυκλοπαιδικόν Λεξικόν Ηλίου" τ.2ος, σ.713
*"Εγκυκλοπαίδεια "Ο Κόσμος των Φυτών και των Ζώων" τ.2ος, σ.249.

Κατηγορία:Οικογένειες ψαριών
Κατηγορία:Περκόμορφα
Κλέαρχος ο Σολεύς

Ο **Κλέαρχος** ήταν αρχαίος Έλληνας φιλόσοφος από τους Σόλους της Κύπρου. Ήταν μαθητής του Αριστοτέλη και έζησε τον 4ο - 3ο αιώνα π.Χ..

Τα έργα του είναι επηρεασμένα από την ανατολική κουλτούρα και εκτιμάται ότι ταξίδεψε στη Βακτριανή και στην πόλη Αλεξάνδρεια, όπου και άφησε ένα δελφικό ρητό. Στα έργα του έχει αναπτύξει διάφορες θεωρίες για τη σχέση μεταξύ των δυτικών και ανατολικών θρησκειών.

## Έργα του
Στα έργα του περιλαμβάνονται επίσης:
* *Βίοι*
* *Πλάτωνος ἐγκώμιον*
* *Περὶ τῶν ἐν τῇ Πλάτωνος Πολιτείᾳ μαϑηματικῶς ἐιρημένων*
* *Γεργίϑιος*
* *Περὶ φιλίας*
* *Παροιμίαι*
* *Περὶ γρίφων*
* *Ἐρωτικά*
* *Περὶ γραφῶν*
* *Περιγραφαί*
* *Περὶ νάρκης*
* *Περὶ τῶν ἐνύδρων*
* *Περὶ ϑινῶν*
* *Περὶ σκελετῶν*
* *Περὶ ὕπνου*

## Παραπομπές


Κατηγορία:Αρχαίοι Κύπριοι φιλόσοφοι
Κατηγορία:Περιπατητικοί φιλόσοφοι
Νικοκλής της Πάφου

Ο **Νικοκλής**  ήταν ο τελευταίος βασιλιάς της Πάφου στη Κύπρο. Ως βασιλιάς, ο Νικοκλής μετέφερε τη πρωτεύουσα του βασιλείου της Πάφου, από τη παλαιά στη νέα πόλη. 
## Βιογραφία

Ο Νικοκλής αναφέρεται ως ιδρυτής της Νέας Πάφου.  Μετέφερε εκεί την πρωτεύουσα του βασιλείου λόγω του ότι η παλιά πόλη δεν είχε λιμάνι. Εισήγαγε στην πόλη τη λατρεία της Ήρας και εισήγαγε σταδιακά το ελληνικό αλφάβητο χρησιμοποιώντας το μαζί με το Κυπριακό συλλαβάριο. 

Στον πόλεμο των διαδόχων του Μεγάλου Αλέξανδρου αρχικά υποστήριξε τον Πτολεμαίο. Στη συνέχεια όμως ο Νικοκλής κατηγορήθηκε ότι έκανε μυστικές διαπραγματεύσεις με τον Αντίγονο και ο Πτολεμαίος έστειλε εναντίον του τους στρατηγούς Αργαίο και Καλλικράτη για να τον σκοτώσουν. Αφού πολιόρκησαν την Πάφο, ο Νικοκλής αναγκάστηκε να αυτοκτονήσει. Μόλις η γυναίκα του Αξιοθέα το έμαθε, σκότωσε τις ανύπαντρες κόρες της και το ίδιο έκαναν και οι γυναίκες των αδελφών του Νικοκλή. Τέλος, οι αδελφοί του Νικοκλή έβαλαν φωτιά στο παλάτι. Αυτό το γεγονός το αναφέρει ο Διόδωρος αλλά οι σημερινές έρευνες το αμφισβητούν αποδίδοντας το γεγονός στον Νικοκρέοντα της Σαλαμίνας, πιστεύοντας ότι ο Διόδωρος είχε κάνει λάθος στο όνομα.

## Βιβλιογραφία
*Βάσσου Καραγιώργη, *Αρχαία Κύπρος*, Μορφωτικό ίδρυμα Εθνικής Τραπέζης, Αθήνα 1978

## Παραπομπές


Κατηγορία:Βασιλείς της αρχαίας Πάφου
Στασάνωρ ο Σολεύς

Ο **Στασάνωρ** , (4ος αιώνας π.Χ.), ήταν αρχαίος Έλληνας από τους Σόλους της Κύπρου που διακρίθηκε ως αξιωματικός του Μεγάλου Αλεξάνδρου.

## Ο Στασάνωρ αξιωματικός του Μεγάλου Αλέξανδρου

Μάλλον εισήλθε στην υπηρεσία του Αλέξανδρου ότι μετά την απελευθέρωση της Κύπρου στο 333 π.Χ. από τους Μακεδόνες, αλλά η πρώτη φορά που αναφέρεται το όνομά του είναι κατά τη διάρκεια της εκστρατείας στη Βακτριανή, όταν και στάλθηκε από τον Αλέξανδρο με ισχυρή δύναμη για να καταστείλει την επαναστάτηση του σατράπη της Αρίας. Ο Στασάνωρ αιχμαλώτισε τον σατράπη της Αρίας το φθινόπωρο του 328 π.Χ..

## Ο Στασάνωρ σατράπης
Ο Στασάνωρ ήταν σατράπης της Βακτριανής και Σογδιανής από το 321 π.Χ.. Διορίστηκε μετά την επιτυχία του να συλλάβει τον σατράπη της Αρίας.

Ως ανταμοιβή έλαβε τη σατραπεία της Αρίας, ωστόσο αργότερα έγινε σατράπης της Δραγγιανής όπου παρέμεινε σε όλη τη διάρκεια της εκστρατείας του Αλεξάνδρου στην Ινδία. Με την επιστροφή του Αλέξανδρου ο Στασάνωρ τον προμήθευσε καμήλες και άλλες προμήθειες για να τη συνέχιση της εκστρατείας . Μετά τον θάνατο του Αλέξανδρου το 323 π.Χ. διατήρησε τη σατραπεία του για πολλά χρόνια παίρνοντας μέρος στον πόλεμο των διαδόχων ανάμεσα στο Ευμένη και τον Αντίγονο. Προσπάθησε να διατηρήσει την εξουσία του δείχνοντας δικαιοσύνη και μετριοπάθεια , ο Αντίγονος τον άφησε ανενόχλητο .

Από τότε το όνομά του δεν εμφανίζεται ξανά στην ιστορία. Ο Ιουστίνος (Justin XV.4) μας λέει ότι το 305 π.Χ. ο Σέλευκος επιτέθηκε και κατέλαβε τη Βακτρία , πιθανώς σε μια σύγκρουση με τον Στασάνορα ή τον διάδοχό του.

## Παραπομπές
* William Smith, *Dictionary of Greek and Roman Biography and Mythology*, "Stasanor", Boston, (1867)

## Παραπομπές


Κατηγορία:Αρχαίοι Κύπριοι
Κατηγορία:Έλληνες Βασιλείς Βακτρίας & Ινδίας
Κατηγορία:Κύπριοι στρατιωτικοί
Στασίνος

Ο **Στασίνος** ήταν Έλληνας αρχαίος επικός ποιητής από την Κύπρο. 

Του αποδίδεται η συγγραφή του βιβλίου *[[Κύπρια Έπη]]*, του οποίου σώζονται ελάχιστα αποσπάσματα από τον Φώτιο στη *Μυριόβιβλό* του. Το βιβλίο αναφέρει τα γεγονότα πριν τον Τρωικό πόλεμο μέχρι την Ιλιάδα του Ομήρου, αποδίδεται δε και στον Ηγησία, με επικρατέστερο τον Στασίνο.

Σύμφωνα με μια παράδοση, γυναίκα του ήταν η Αρσιφόνη, κόρη του Ομήρου. Ο Όμηρος, επειδή ήταν φτωχός, του έδωσε προίκα το ποίημα *Κύπρια έπη*. Ο Αδαμάντιος Κοραής στα *Άτακτα* αναφέρει ότι η Αρσιφόνη ήταν γυναίκα του Ομήρου, γνωστή επίσης ως Αρσινόη.

## Παραπομπές


Κατηγορία:Αρχαίοι Κύπριοι
Κατηγορία:Αρχαίοι Έλληνες επικοί ποιητές
Κατηγορία:Κύπριοι ποιητές
Θρόνοι

Οι **Θρόνοι** ήταν αρχαία πόλη στο νησί της Κύπρου. Βρισκόταν επί ομώνυμης χερσονήσου, επί των νοτιοανατολικών ακτών του νησιού, στην τοποθεσία του σημερινού χωριού της Σωτήρας στη θέση Αγία Θέκλα, σε απόσταση, περίπου, 8 χιλιομέτρων δυτικά της σημερινής Αγίας Νάπας. 

Λίγα πράγματα είναι γνωστά σχετικά με την πόλη των Θρόνων. Ο Στράβων και ο Πτολεμαίος την αναφέρουν εντός των κειμένων τους, ωστόσο, παραμένει ασαφές, βάσει της σχετικής αναφοράς του Στράβωνα, εάν η τελευταία αφορά την πεδιάδα ή την πόλη. Στη συγκεκριμένη τοποθεσία έχουν ανευρεθεί αριθμός καταλοίπων της πόλης, χρονολογούμενα στην ελληνιστική, καθώς και στη ρωμαϊκή περίοδο. Μεταξύ άλλων, έχουν ανευρεθεί κατάλοιπα των τειχών της πόλης, καθώς και κατάλοιπα ιερού και τρωγλοδυτικών κατοικιών. Έως σήμερα, μικρής κλίμακας αρχαιολογικές ανασκαφές έχουν πραγματοποιηθεί στη συγκεκριμένη τοποθεσία.

## Παραπομπές


Κατηγορία:Πόλεις της αρχαίας Κύπρου
Κατηγορία:Αρχαιολογικοί τόποι στην Κύπρο
Κατηγορία:Επαρχία Αμμοχώστου
Δανιήλ Παναγόπουλος

Ο **Δανιήλ Παναγόπουλος** (1924 – 12 Ιουλίου 2008), γνωστότερος ως Δανιήλ (Danil), ήταν Έλληνας εικαστικός.

Γεννήθηκε στον Πύργο Ηλείας και φοίτησε στο εκεί γυμνάσιο. Εγγράφηκε αρχικά στην ιατρική σχολή Αθηνών, την παράτησε όμως για να ασχοληθεί με τη ζωγραφική. Αποφοίτησε από τη σχολή καλών τεχνών, μαθήτευσε δίπλα στον Κωνσταντίνο Παρθένη και εν συνεχεία έχοντας κερδίσει τριετή κρατική υποτροφία εγκαταστάθηκε στο Παρίσι για να ολοκληρώσει τις σπουδές του.

Στο Παρίσι έζησε αρκετά χρόνια και επηρεάστηκε από το ρεύμα του νέου ρεαλισμού. Την περίοδο 1961-1967 δημιούργησε τα «μαύρα κουτιά», δηλαδή χαρτόκουτα που τα μετέπλασε σε έργα τέχνης, ενώ στη συνέχεια δημιούργησε τα «ηλεκτρικά κουτιά». Είχε συμμετάσχει σε αρκετές εκθέσεις με αποκορύφωμα αυτές του Πιερ Ρεστανί, δασκάλου του Δανιήλ και θεωρητικού του νέου ρεαλισμού, το 1964 και της Μπιενάλε της Βενετίας. Στην μπιενάλε της Βενετίας συμμετείχε μαζί με τους Καννιάρη και Κεσσανλή και ο τίτλος μιας εκ των εκθέσεών τους είχε τον τίτλο "Τρεις προτάσεις γα μια νέα ελληνική γλυπτική". Η συγκεκριμένη έκθεση δημιούργησε έντονες αντιδράσεις λόγω του προοδευτικού χαρακτήρα της. Σύμφωνα με την Λίνα Τσίκουτα, επιμελήτρια της εθνικής πινακοθήκης, *«η έκθεση αυτή αποτέλεσε σταθμό για τη σύγχρονη ελληνική τέχνη καθώς έτσι θεμελίωσαν την είσοδο του μεταπολεμικού μοντερνισμού στην Ελλάδα»*. 

Το 1998 πραγματοποιήθηκε αναδρομική έκθεση του έργου του στην Εθνική Πινακοθήκη. Το ίδιο έτος δώρισε στην Πινακοθήκη τρία αντιπροσωπευτικά έργα του και το 2007 δώρισε μεγάλο μέρος των έργων του. Για τον λόγο αυτό δόθηκε το όνομα του προς τιμήν του σε μια από τις αίθουσες αυτής. Τον ίδιο χρόνο τιμήθηκε από τον δήμαρχο Πύργου, Μάκη Παρασκευόπουλο, για την προσφορά του. 

Απεβίωσε στις 12 Ιουλίου 2008 στον Πύργο Ηλείας, στον οποίο είχε επιστρέψει τα τελευταία χρόνια της ζωής του. Ήταν παντρεμένος με την Therese Dufresne.

## Αναφορές


Κατηγορία:Έλληνες ζωγράφοι του 21ου αιώνα
Κατηγορία:Έλληνες ζωγράφοι του 20ού αιώνα
Mazda MX-03

Το **Mazda MX-03** ήταν ένα πειραματικό πρωτότυπο σπορ μοντέλο της Mazda, το οποίο παρουσιάστηκε για πρώτη φορά το 1985 και δεν μπήκε ποτέ στην παραγωγή (*προσοχή : να μην συγχέεται με το μεταγενέστερο μοντέλο παραγωγής [[Mazda MX-3]]* του 1991 - 1998).

## Παρουσίαση
Συνολικά, παρουσιάστηκε στα τρία παρακάτω Σαλόνια Αυτοκινήτου:

* 1985 στο Σαλόνι της Φρανκφούρτης (ντεμπούτο)
* 1985 στο 26ο Σαλόνι του Τόκιο
* 1986 στο Σαλόνι του Σικάγο

## Τεχνικά στοιχεία
Το μεταξόνιο του MX-03 ήταν 2.710 χιλιοστά και είχε συνολικό μήκος 4.509 χιλιοστά. Ήταν 2-πορτο και 4-θέσιο κουπέ, με έντονα αεροδυναμική σχεδίαση, τετρακίνητο, ενώ έφερε και τετραδιεύθυνση και Σύστημα Αντιμπλοκαρίσματος Τροχών (ABS). Το σαλόνι του, θύμιζε έντονα πιλοτήριο αεροσκάφους και μάλιστα το τιμόνι είχε ένα αντισυμβατικό σχήμα σαν πηδάλιο αεροσκάφους.

Ο κινητήρας του ήταν τύπου Βάνκελ, με τρεις ρότορες και συνολική παραγόμενη ισχύ 320 ίππων, ενώ η μετάδοση γινόταν μέσω ενός 4-τάχυτου αυτόματου κιβωτίου ταχυτήτων. Ο τύπος του κινητήρα ήταν 13G στην «πολιτική» του έκδοση, ενώ την αγωνιστική εκδοχή του συναντάμε στο γνωστό Mazda 757 του LeMans.

Τεχνικά χαρακτηριστικά κινητήρα:

* Κυβισμός:............654 cm³ x 3 ρότορες = 1.962 cm³ (αν και τυπικώς δεν κυβίζεται).
* Εισαγωγή:............Με υπερπλήρωση (μονή τουρμπίνα, twin-scroll, Hitachi) υδρόψυκτη, ηλεκτρονικός ψεκασμός καυσίμου (injection).
* Ανάφλεξη:.............Ηλεκτρονική, χωρίς διανομέα (2 μπουζί ανά ρότορα).
* Ισχύς/στροφές:....320 ίπποι στις 7.000 στροφές ανά λεπτό.
* Ροπή/στροφές:.....40 χλγμ. στις 3.800 στροφές ανά λεπτό.

Η Mazda ανακοίνωσε τότε επίσημα ότι το MX-03 επετύγχανε επιτάχυνση 0-100 χιλιόμετρα την ώρα σε μόλις 5 δευτερόλεπτα και τελική ταχύτητα της τάξης των 300 χιλιομέτρων την ώρα.

## Δείτε επίσης
* Mazda
* Κινητήρας Βάνκελ

## Εξωτερικοί σύνδεσμοι
* 1985 Mazda MX-03, carstyling.ru

Κατηγορία:Πρωτότυπα μοντέλα αυτοκινήτων
Κατηγορία:Μοντέλα Mazda
Κατηγορία:Αυτοκίνητα με κινητήρα Βάνκελ
Στάσανδρος της Πάφου

Με το όνομα **Στάσανδρος** ήταν γνωστοί δύο βασιλείς της Πάφου στην αρχαία Κύπρο.

#**Στάσανδρος Α΄**. Βασίλεψε γύρω στα 450 π.Χ., άγνωστο πόσο, και αυτό το γνωρίζουμε από νομίσματα που έκοψε. Την εποχή της βασιλείας του η Κύπρος ήταν φόρου υποτελείς στους Πέρσες. 
#**Στάσανδρος Β΄**. Βασίλεψε το 320 π.Χ. για λίγους μήνες. Διαδέχτηκε τον Τίμαρχο και διάδοχος του ήταν ο Νικοκλής.

## Παραπομπές


Κατηγορία:Βασιλείς της αρχαίας Πάφου
Στάσανδρος ο Κύπριος

Ο **Στασάνδρος** ήταν Κύπριος Σατράπης στη Βακτρία.

Πιθανώς φίλος ή συγγενής του Στασάνορα από τους Σόλους. Όταν ο Στασάνωρ διορίστηκε σατράπης Βακτρίας και Σογδιανής, ο Στάσανδρος διορίστηκε επίσης σατράπης Αρίας και ∆ραγγιανής. Στον πόλεμο των Διαδόχων, μετά τον θάνατο του Μεγάλου  Αλεξάνδρου, υποστήριξε τον Ευμένη.  Όταν επικράτησε ο Αντίγονος και διόρισε νέο σατράπη, ο Στάσανδρος πιθανότατα σκοτώθηκε ή εκτελέστηκε. 

## Βιβλιογραφία
*History of India, έκδοση READ BOOKS, 1906
*Waldemar Heckel, *[http://books.google.gr/books?id=JJ4K1wFZkrsC Who's Who in the Age of Alexander the Great: Prosopography of Alexander's Empire]*, έκδοση Blackwell Publishing, 2006, ISBN 1405112107

Κατηγορία:Αρχαίοι Κύπριοι
Κατηγορία:Έλληνες Βασιλείς Βακτρίας & Ινδίας
Πασικράτης του Κουρίου

Ο **Πασικράτης** ήταν ο τελευταίος βασιλιάς του αρχαίου Κούριου στην Κύπρο.
.

Αναφέρεται ανάμεσα στους Κύπριους βασιλείς που βοήθησαν τον Μέγα Αλέξανδρο στην πολιορκία και κατάληψη της Τύρου το 332 π.Χ.. Μάλιστα στη τελική μάχη για την κατάληψη της πόλης παρατάχθηκε μαζί με τον Αλέξανδρο. Στο τέλος ανταμείφθηκε όπως όλοι οι βασιλείς της Κύπρου αφού η βοήθεια τους ήταν σημαντική. 

## Παραπομπές


Κατηγορία:Βασιλείς του αρχαίου Κουρίου
Autocar

Το **Autocar** είναι ένα εβδομαδιαίο περιοδικό για την αυτοκίνηση, το οποίο ξεκίνησε να εκδίδεται στη Βρετανία από το 1895. Είναι το παλαιότερο περιοδικό για αυτοκίνητα που υπάρχει ακόμα. Στην Ελλάδα κυκλοφορούσε ως δώρο με εφημερίδες του Σαββατοκύριακου (Ελευθεροτυπία, Ελεύθερος Τύπος).

## Ιστορία
Το Autocar πρωτοεκδόθηκε ως περιοδικό εβδομαδιαίας κυκλοφορίας, με αρχικό τίτλο "The Autocar". Το πρώτο τεύχος του κυκλοφόρησε στις 2 Νοεμβρίου 1895, όταν, όπως εκτιμάται, υπήρχαν 6 ή 7 αυτοκίνητα σε όλο το Ηνωμένο Βασίλειο. Η κυκλοφορία του συνεχίζεται μέχρι σήμερα με την ίδια εβδομαδιαία συχνότητα, με μόνη διακοπή της κυκλοφορίας στη δεκαετία του 1970 λόγω απεργιών. Το 1988 το Autocar απορρόφησε το ανταγωνιστικό του μέχρι τότε περιοδικό *The Motor*, και για σύντομο χρονικό διάστημα μετονομάστηκε σε *Autocar & Motor*, πριν τελικώς παγιωθεί σε *Autocar*, ονομασία που διατηρεί μέχρι σήμερα. Αξιοσημείωτα είναι τα Χριστουγεννιάτικα τεύχη του περιοδικού, στα οποία παρουσιάζονται εξωτικά ή φανταστικά οχήματα, όπως για παράδειγμα το έλκηθρο του Αγίου Βασίλη.

## Ελλάδα

Στην Ελλάδα, το Autocar κυκλοφόρησε ως ανεξάρτητο εβδομαδιαίο περιοδικό στα ελληνικά το Μάρτιο του 2000. Τον Ιανουάριο του 2004 συμπληρώθηκε από τη μηνιαία έκδοση *Super Autocar*, ενώ από τον Απρίλιο του 2008 κυκλοφορούσε κάθε Σάββατο μαζί με την εφημερίδα Ελευθεροτυπία και στη συνέχεια με την εφημερίδα Ελεύθερος Τύπος.

## Πρόσφατη πορεία

Μέσα στην τελευταία δεκαετία το περιοδικό έχει αδειοδοτήσει την τοπική έκδοσή του σε 19 χώρες, συμπεριλαμβανομένης και της Ελλάδας. Από το Σάββατο 6/4/2019 και κάθε 1ο Σάββατο του μήνα θα κυκλοφορεί με την Εφημερίδα των Συντακτών Σαββατοκύριακο

## Παραπομπές


## Εξωτερικοί σύνδεσμοι
* Επίσημος Βρετανικός ιστότοπος του ''Autocar''
* Επίσημος Ελληνικός ιστότοπος του ''Autocar''

Κατηγορία:Περιοδικά αυτοκίνησης
Κατηγορία:Ελληνικά περιοδικά
Στύλος Ευρυτανίας

Ο **Στύλος** είναι ένας ελληνικός οικισμός του δήμου Αγράφων, στο Νομό Ευρυτανίας, ανάμεσα στο Μάραθο και τη Βαρβαριάδα. Πρόκειται για έναν ιδιαίτερα παλαιό οικισμό, ο οποίος ιδρύθηκε κατά την Τουρκοκρατία. Είναι γνωστός για το *«Βράχο του Αγά»*.
## Παραπομπές


Στυλος
Κατάλογος παραρτημάτων του Μαουτχάουζεν

Το Στρατόπεδο συγκέντρωσης Μαουτχάουζεν διέθετε "**παραρτήματα**", δηλαδή δευτερεύοντα στρατόπεδα σε περιοχές που είτε λόγω θέσης είτε λόγω εγκαταστάσεων μπορούσαν να χρησιμοποιηθούν για την καταναγκαστική εργασία των κρατουμένων. Παράλληλα, τα παραρτήματα πρόσφεραν μια ανακούφιση στο υπερπληθυσμωμένο κεντρικό Στρατόπεδο.

Τα παραρτήματα είχαν δημιουργηθεί στις εξής θέσεις:

*Amstetten (στρατόπεδο κράτησης γυναικών)
*Amstetten (στρατόπεδο κράτησης ανδρών)
*Bachmanning
*Bretstein
*Dippoldsau
*Έμπενζεε (Ebensee): Εδώ είχε κατασκευασθεί και λειτουργούσε υπόγειο διυλιστήριο
*Eisenerz
*Enns
*Grein
*Großraming
*Γκούζεν (Gusen) I
*Γκούζεν II
*Γκούζεν III
*Hirtenberg
*Klagenfurt
*Leibnitz-Graz
*Lenzing
*Λιντς (Linz) I
*Λιντς II
*Λιντς III
*Loiblpass - Nord (Βόρειο)
*Loiblpass - Süd (Νότιο)
*Μελκ (Melk): Υπόγειο εργοστάσιο της Στάγερ (Steyr-Daimler-Puch), στο οποίο κατασκευάζονταν κυρίως ρουλεμάν και άλλα εξαρτήματα αεροσκαφών, αυτοκινήτων και αρμάτων μάχης.
*Passau I
*Passau II
*Passau III
*Peggau
*St. Aegyd
*St. Lambrecht (στρατόπεδο κράτησης γυναικών)
*St. Lambrecht ((στρατόπεδο κράτησης ανδρών)
*St. Valentin
*Schlier-Redl-Zipf
*Schloss Lannach
*Schloss Lind
*Schloss Mittersill
*Steyr-Münichholz
*Ternberg
*Vöcklabruck (1)
*Vöcklabruck (2)
*Wels I
*Wels II
*Wiener Neudorf
*Wiener Neustadt (1)
*Wiener Neustadt (2)
*Vienna-Floridsdorf
*Vienna-Hinterbrühl
*Vienna-Jedlesee
*Vienna-Saurerwerke
*Vienna-Schönbrunn
*Vienna-Schwechat - Heidfeld (1)
*Vienna-Schwechat - Heidfeld (2)
*Vienna-Schwechat - "Santa" 

## Πηγή
Mauthausen Memorial, Αυστρία

Μαουτχαουζεν
Μαουτχαουζεν
Αντέρως

Κατά την Ελληνική Μυθολογία ο **Αντέρως**, (Αντέρωτας), φέρεται να ήταν αδελφός του Έρωτα, γιος της θεάς Αφροδίτης και του Άρη ως ιδιαίτερη προσωποποίηση της αμοιβαιότητας που εκδηλώνεται στον έρωτα διότι στα αρχαία ελληνικά ετυμολογικά το "αντί" το χρησιμοποιούμε για να αποδώσουμε την έννοια της απόκρισης, δηλαδή ο Αντί-'Ερως σημαίνει Έρως με ανταπόκριση. Και είναι αυτός που με τα βέλη του σημαδεύει το αντικείμενο του πόθου του ερωτευμένου και προκύπτει ο αμοιβαίος Έρωτας.

Κατ΄ άλλη όμως εκδοχή ο πτερωτός Αντέρως εκπροσωπούσε τον ατυχή έρωτα, από την απεικόνισή του με σκουρόχρωμα μαλλιά και με συνεπτυγμένες πτέρυγες, σε αντίθεση με τον Έρωτα που φέρονταν ξανθός με ευρείς πτέρυγες έτοιμος να πετάξει. Επίσης, στη μυθολογία φέρεται και ως δευτερεύουσα θεότητα τιμωρός της σκληρότητας και της μη ανταπόδοσης ερωτικού καλέσματος καθώς και της έλλειψης πίστης στον έρωτα, αποκαλούμενος εξ αυτού ως "Αντέρως Αλάστωρ" (= Αντέρωτας Αλητήριος ή ολέθριος), που είχε καταστεί περίφημη σχετική αρχαία έκφραση.

Κατ΄ άλλους όμως, όπως υποστηρίζει π.χ. και ο Γκομλέν, στον Αντέρωτα οι αρχαίοι Έλληνες απέδιδαν ιδιότητες εντελώς αντίθετες μ΄εκείνες του Έρωτα με τον οποίον, ετυμολογικά, φέρεται αντίπαλος. Αντιπροσώπευε, δηλαδή, την απέχθεια, την αποστροφή και την απομάκρυνση που χαρακτηρίζει μεταξύ τους τα διάφορα ζώα. Και επειδή πίστευαν οι αρχαίοι πως τόσο ο Έρως όσο και ο Αντέρως επεξέτειναν την επιρροή τους επί πάντων των όντων πέρα από τα έμψυχα, δηλαδή και στα φυτά, λίμνες, ποταμούς, ως αναγκαία αρμονία και ισορροπία της φύσης, ο Αντέρως τελικά ήταν ευεργετική δευτερεύουσα θεότητα που εμπόδιζε τις διάφορες έλξεις στη φύση που θα μπορούσαν να επαναφέρουν το χάος των κατακλυσμών, όπου τα πάντα ήταν συγκεχυμένα.

Παραστάσεις του Αντέρωτα υπάρχουν (διασώθηκαν) πολλές, σε σύμπλεγμα με τον Έρωτα όπως π.χ. σε παλαίστρα της Ίλιδας όπου ο Έρως κρατάει φοίνικα και ο Αντέρως προσπαθεί να του το αποσπάσει, περίπου ίδιο μαρμάρινο ανάγλυφο βρίσκεται στο Μουσείο της Νεάπολης όπου ο Αντέρως παρουσιάζεται με κυρτές πτέρυγες, καθώς και στο Παλάτσο Κολλόνα της Ρώμης, όπου δύο πτερωτοί δαίμονες συναγωνίζονται στον δρόμο σε λαμπαδηφορία. Στο Αμφιαράειο υπήρχε ζεύγος κυπέλλων που το ένα έφερε παράσταση του Αντέρωτα και το άλλο του Έρωτα. Βωμοί του Αντέρωτα υπήρχαν σε πολλά μέρη με κυρίαρχα εκείνα της Ίλιδας και της Αθήνας όπου τιμόταν ως Αλάστωρ.

## Δείτε επίσης
* Μέλης
* Ίμερος
* Πόθος

## Παραπομπές

## Πηγές
* "Νεώτερον Εγκυκλοπαιδικόν Λεξικόν Ηλίου" τ.3ος, σ.45

Κατηγορία:Θεότητες της ελληνικής μυθολογίας
Κατηγορία:Παιδιά του Άρη
Κατηγορία:Παιδιά της Αφροδίτης
Κατηγορία:Εκφράσεις
Κατηγορία:Θεότητες της αγάπης, του έρωτα και της λαγνείας
Αώος (μυθολογία)

Στην ελληνική μυθολογία ο **Αώος** ήταν επίκληση του Άδωνις αλλά και βασιλιάς της αρχαίας Κύπρου.

Ο Αώος ήταν ο πρώτος βασιλιάς της νήσου γιος του Κέφαλου και της Ηούς από την Αττική. Κατά μία άλλη παράδοση αδελφός του ήταν ο Πάφος επώνυμος και ιδρυτής της Πάφου.

## Πηγές
*Αθανασίου Αγγελόπουλου, *Νέο λεξικό της Ελληνικής μυθολογίας*, έκδοση Ελεύθερη σκέψις.

Κατηγορία:Μυθικοί βασιλείς της Κύπρου
Βασίλη

Στην ελληνική μυθολογία η **Βασίλη** ήταν χθόνια τοπική θεότητα της Αθήνας.

Στην Αθήνα υπήρχε ιερό αφιερωμένο στη Βασίλη και στον Νηλέα. Σε ανάγλυφα η Βασίλη αναπαρίσταται πάνω σε άρμα που το οδηγούσε ο Ερμής.

Κατηγορία:Χθόνιες θεότητες της ελληνικής μυθολογίας
Βένδις

Στην ελληνική μυθολογία η **Βένδις** ή **Βένδεια** ή **Βενδίδα** ήταν χθόνια τοπική θεότητα της Θράκης. Η λατρεία της γινόταν σε βαθιές σπηλιές κι οι γιορτές της είχαν οργιαστικό χαρακτήρα, μοιάζοντας με αντίστοιχες φρυγικές τελετές προς τιμήν του Σαβάζιου, με τον οποίο συσχετίζεται σε αρκετές πηγές της αρχαιότητας.

Όταν η λατρεία της εισήχθη στην υπόλοιπη Ελλάδα ως χθόνια ή σεληνιακή θεότητα ταυτιζόταν με την Περσεφόνη ή την Εκάτη, ενώ ως θεά του κυνηγιού ταυτίστηκε με την Άρτεμη ή χρησιμοποιήθηκε ως προσωνύμιό της (*Άρτεμις Βενδίδα*).

Κατά τους κλασσικούς χρόνους, οι Θράκες που είχαν μετοικήσει στην Αθήνα γιόρταζαν στον Πειραιά τα Βενδίδεια τη 19η ημέρα του μήνα Θαργηλιώνα, γιορτή στην οποία αναφέρεται ο Πλάτων στην *[[Πολιτεία (Πλάτων)|Πολιτεία]]* του. Στη Μουνιχία, άλλωστε, υπήρχε ναός αφιερωμένος στη Βένδιδα, αλλά και στη Μουνιχία Άρτεμη. 

## Παραπομπές


## Πηγές και εξωτερικοί σύνδεσμοι
*Αθανασίου Αγγελόπουλου, *Νέο λεξικό της Ελληνικής μυθολογίας*, έκδοση Ελεύθερις σκέψις.
*Θράκη: Πληθυσμός, ιστορία και γλώσσα
*Κ.Γ.Κουρτίδου, Ιστορία της Θράκης, 1932, "Θρησκεία των Θράκων"

Κατηγορία:Χθόνιες θεότητες της ελληνικής μυθολογίας
Κατηγορία:Αρχαία Θράκη
Κατηγορία:Θεότητες του κυνηγιού
Κατηγορία:Θεότητες της μαγείας
Κατηγορία:Θεότητες της σελήνης
Εθνικό Συμβούλιο για τη Δημοκρατία και την Ανάπτυξη

Το **Εθνικό Συμβούλιο για τη Δημοκρατία και την Ανάπτυξη**, Conseil National pour la Démocratie et pour le Dévelopement (CNDD), ήταν η κυβερνητική χούντα της Γουινέας από το 2008 έως το 2010, μια "επιτροπή εξειδικευμένων (πολιτικών) συμβούλων", που σχηματίστηκε από τον λοχαγό Μουσά Νταντίς Καμαρά τις πρωινές ώρες της Τρίτης 23 Δεκεμβρίου 2008, λίγο μετά το θάνατο του προέδρου Λανσάνα Κοντέ, και κατέλαβε με πραξικόπημα την εξουσία στη Γουινέα. Αναφέρεται ότι αποτελείται από 32 μέλη, από τα οποία τα 26 προέρχονται από τις τάξεις του στρατού (συμπεριλαμβανομένου του αρχηγού του στρατού και ενός αξιωματικού κατώτερα στην ιεραρχία της προεδρικής φρουράς) και τα 6 είναι πολίτες.

Ο Καμαρά δήλωσε στο ραδιόφωνο του Κονακρί, ότι η κυβέρνηση είχε διαλυθεί και όλες οι πολιτικές και εμπορικές δραστηριότητες είχαν "παγώσει". Είπε επίσης πως στόχος του CNDD ήταν η πάταξη της διαφθοράς στη χώρα, και η λήψη των σωστών αποφάσεων.

Αργότερα, ακολούθησε μια ανακοίνωση του CNDD που απαγόρευε τις λεηλασίες και όλες τις συναθροίσεις. Οι πολίτες αναγκάστηκαν να μείνουν στα σπίτια τους.

Μια μικρή μερίδα του στρατού, προσπάθησε να πείσει, μάταια, το CNDD να εφαρμόσει το σύνταγμα. Την Παραμονή των Χριστουγέννων ο Καμαρά έλαβε επίσημα το χρίσμα του προέδρου, σε τελετή στο προεδρικό παλάτι, στο κέντρο της πρωτεύουσας Κονακρί.

Την ίδια μέρα, το νέο καθεστώς αντικατέστησε τους τοπικούς δημόσιους φορείς, τοποθετώντας στις θέσεις τους στρατιωτικούς διοικητές..

## Μέλη
Στις 23 Δεκεμβρίου το CNDD ανακοίνωσε ότι τα μέλη του Συμβουλίου ήταν τα εξής:

Λοχαγός Μουσά Νταντίς Καμαρά - προηγουμένως επικεφαλής της μονάδας εφοδιασμού καυσίμων του στρατού 

Ταξίαρχος Μαμαντούμπα Καμαρά

Αντισυνταγματάρχης Σεκουμπά Κονατέ - προηγουμένως επικεφαλής επίλεκτης μονάδας του στρατού 

Αντισυνταγματάρχης Ματουρίν Μπανγκουρά

Αντισυνταγματάρχης Αμπουμπακάρ Σιντικί Καμαρά

Ταγματάρχης Ουμάρ Μπαλντέ

Ταγματάρχης Μαμαντί Μαρά

Ταγματάρχης Αλμαμί Καμαρά

Υπολοχαγός Μαμαντού Μπόι Ντιαλό

Λοχαγός Κολάκο Μπεαβογκί

Αντισυνταγματάρχης Καντιά Μαρά

Συνταγματάρχης Σεκού Μαρά

Μορσιρέ Καμαρά

Άλφα Γιαγιά Ντιαλό

Αντισυνταγματάρχης Μαμαντού Κορκά Ντιαλό

Λοχαγός Κελετί Φαρό

Αντισυνταγματάρχης Φοντεμπά Τουρέ

Ταγματάρχης Σεΐκ Τιντιάν Καμαρά

Συνταγματάρχης Σεκού Σακό

Ανθυπολοχαγός Κλοντ Πιβί

Υπολοχαγός Σαά Αλφόνς Τουρέ

Μουσά Κεϊτά

Αεντόρ Μπα

Ταγματάρχης Μπαμού Λαμά

Μοχάμεντ Λαμίν Καμπά

Λοχαγός Νταμάν Κοντέ

Ταγματάρχης Αμαντού Ντουμπουγιά

Υπολοχαγός Μουσά Κεκόρο Καμαρά

Αρχικελευστής Ίσα Καμαρά

Αντισυνταγματάρχης Αμπντουλάι Σερίφ Ντιαμπί

Δρ Ντιακιτέ Αμπουμπακάρ Σερίφ

Μαμαντί Κοντέ

Ανθυπολοχαγός Σεΐκ Αχμέντ Τουρέ

## Πηγές
* http://news.bbc.co.uk/1/hi/world/africa/7798578.stm - Άρθρο στο BBC


Κατηγορία:Γουινέα
Microvision

thumb|Microvision
Το **Microvision** είναι η πρώτη φορητή κονσόλα βιντεοπαιχνιδιών στην οποία χρησιμοποιήθηκαν εναλλασσόμενες κασέτες παιχνιδιών. Κυκλοφόρησε από την εταιρία Milton Bradley το Νοέμβριο του 1979. Το Microvision σχεδιάστηκε από τον Jay Smith, τον μηχανικό που αργότερα θα σχεδίαζε την παιχνιδομηχανή Vectrex της ίδιας εταιρίας. Το γεγονός ότι το Microvision συνδύαζε την φορητότητα με την εύκολη εναλλαγή κασετών-παιχνιδιών το οδήγησε σε μέτρια εμπορική επιτυχία, με αποτέλεσμα η Smith Engineering (η εταιρία που ίδρυσε ο Jay Smith) να εισπράξει 8 εκατομμύρια δολάρια τον πρώτο χρόνο κυκλοφορίας του συστήματος. Εν τούτοις, η μικρή ποικιλία παιχνιδιών, η μικρή οθόνη που είχε και η έλλειψη υποστήριξης του από γνωστές και καθιερωμένες εταιρίες κατασκευής ηλεκτρονικών παιχνιδιών, το οδήγησε στην απόσυρση του από την αγορά το 1981.

## Τεχνικές προδιαγραφές
Στο Microvision, η CPU, η RAM και η ROM ήταν ενσωματωμένα στις κασέτες των παιχνιδιών.

* CPU: Intel 8021/TI TMS1100
* Οθόνη: 16 × 16 Pixel LCD
* Register: 4 bit (TMS1100), 8 bit (8021)
* Επεξεργαστής: 100 kHz
* RAM: 32 Nibbles (16 8-bit Bytes, ενσωματωμένα στον μικροεπεξεργαστή που ενσωμάτωναν τα παιχνίδια)
* ROM: 2 kB
* Cartridge-ROM: 2 kB (ενσωματωμένα στον μικροεπεξεργαστή που ενσωμάτωναν τα παιχνίδια)
* Επεξεργαστής Video/Display: Custom (Κατασκευαστική εταιρία ήταν η Hughes)
* Ήχος: Πιεζοηλεκτρικό μεγαφωνάκι
* Input: Keypad, αναλογικό κουμπάκι
* Τροφοδοσία: Μια μπαταρία 9 Volt (TMS1100) ή δύο μπαταρίες 9 Volt (Intel 8021)

## Βιντεοπαιχνίδια

**1979**
* Block Buster
* Bowling
* Connect Four
* Mindbuster
* Pinball
* Star Trek: Phaser Strike (αργότερα κυκλοφόρησε μόνο ως *Phaser Strike*)
* Vegas Slots
**1980**
* Baseball
* Sea Duel
**1981**
* Alien Raiders
* Cosmic Hunter
**1982**
* Barrage (δεν κυκλοφόρησε ποτέ και δεν υπάρχουν γνωστά πρωτότυπα)
* Super Blockbuster (κυκλοφόρησε μόνο στην Ευρώπη)

## Εξωτερικοί σύνδεσμοι
* Πληροφορίες για το Microvision
* Αγγλική ιστοσελίδα
* Αμερικάνικη ιστοσελίδα με φωτογραφικό υλικό
* Αμερικάνικη ιστοσελίδα με πληροφορίες για παιχνίδια

Κατηγορία:Κονσόλες βιντεοπαιχνιδιών δεύτερης γενιάς
Κατηγορία:Μονόχρωμες κονσόλες βιντεοπαιχνιδιών
Κατηγορία:Φορητές κονσόλες βιντεοπαιχνιδιών
Αναργύρειος και Κοργιαλένειος Σχολή Σπετσών

Η **Αναργύρειος και Κοργιαλένειος Σχολή Σπετσών** (Α.Κ.Σ.Σ.) ήταν ένα σημαντικό σχολείο του 20ού αιώνα στην Ελλάδα.

Ιδρύθηκε από τούς εθνικούς ευεργέτες και δωρητές Σωτήριο Ανάργυρο και Μαρίνο Κοργιαλένη και εγκαινιάστηκε την 1η Οκτωβρίου 1927 από τον πρωθυπουργό Ελευθέριο Βενιζέλο. Ο πρώτος Διευθυντής της σχολής ήταν ο Άγγλος Eric Sloman. Η αναγγελία για την ίδρυση της Σχολής είχε γίνει από τον Οκτώβριο του 1918 όταν ο Ανάργυρος εκδήλωσε την επιθυμία του να προσφέρει στο Ελληνικό Δημόσιο το ποσό του 1.000.000 δραχμών (ή των 40.000 λιρών Αγγλίας).

Επιλέχτηκαν οι Σπέτσες ως τόπος εγκατάστασης, λόγω καταγωγής του Σωτήριου Ανάργυρου και συγκεκριμένα μία ειδυλλιακή τοποθεσία στα περίχωρα της πόλης των Σπετσών, μπροστά από την παραλία Λιγονέρι. Ήταν πρότυπο δημόσιο σχολείο και υποδειγματικό οικοτροφείο. Η λειτουργία της σταμάτησε το 1983. Μεταξύ των μαθητών της Σχολής ήταν και οι τρεις αδελφοί Ξενάκη, ο Ζάχος Χατζηφωτίου, ο Ιάννης Ξενάκης (μαθηματικός, αρχιτέκτονας και μουσικός), ο Κοσμάς Ξενάκης (αρχιτέκτονας, πολεοδόμος, ζωγράφος και γλύπτης) και ο Ιάσων Ξενάκης (φιλόσοφος) καθώς και ο μετέπειτα πρωθυπουργός Γεώργιος Ράλλης.  

Οι απόφοιτοι της Αναργυρείου και Κοργιαλένειου Σχολής, έχουν ιδρύσει σύλλογο (απόφοιτοι Α.Κ.Σ.Σ) ο οποίος εξακολουθεί να είναι ενεργός και δραστήριος. 

Από το 1983, οπότε και σταμάτησε να λειτουργεί  σαν σχολείο, το κτήριο είναι κάθε άλλο παρά εγκαταλελειμμένο. Δραστηριοποιείται ως πρότυπο Συνεδριακό Κέντρο, φιλοξενώντας παγκόσμια συνέδρια και σημαντικές διοργανώσεις. 

Στις εγκαταστάσεις της σχολής επίσης, στο κτήριο Ε', φιλοξενείται και λειτουργεί σήμερα το Λύκειο Σπετσών.

Από το 2021, λειτουργεί  η Μουσική Ακαδημία Αναργύρειος και Κοργιαλένειος Σχολή Σπετσών, η οποία πραγματοποιείται στις εγκαταστάσεις της. Κάθε χρόνο φιλοξενεί καταξιωμένους καθηγητές της κλασικής μουσικής, οι οποίοι παραδίδουν μαθήματα βιολιού, βιόλας, τσέλου, φλάουτου, κλαρινέτου, γαλλικού κόρνου, καθώς και κλασικού τραγουδιού, σε φιλόδοξους και ταλαντούχους νέους μουσικούς. 

## Αναφορές


## Βιβλιογραφία
*Γεώργιος Σταματίου,«Η Αναργύρειος και Κοργιαλένειος Σχολή Σπετσών: Ενα υποδειγματικό σχολείο» Γεώργιος Σταματίου, Εκδοση Πολιτιστικού Συλλόγου Σπετσών 2003
*Γ.Π.Σταματίου, «Ο Βενιζέλος και ο ευεργέτης Σωτήριος Ανάργυρος»,Ιστορία Εικονογραφημένη, τχ.76 (Οκτώβρης 1974), σελ.78-83

## Εξωτερικοί σύνδεσμοι
* https://akss.gr/main/
* Ιστοσ. akss.net, AKSS Graduates Directory - Αναργύρειος και Κοργιαλένειος Σχολή Σπετσών 
*Ιστοσ. lyk-spets.att.sch.gr, Γενικό Λύκειο Σπετσών 

Κατηγορία:Σπέτσες
Κατηγορία:Σχολεία στην Ελλάδα
Κατηγορία:Συνεδριακά κέντρα στην Ελλάδα
Σ
Αργυρούχος σουλφαδιαζίνη

Η **αργυρούχος σουλφαδιαζίνη** είναι ένα τοπικό αντιβιοτικό μέσο που χρησιμοποιείται έναντι λοιμώξεων του δέρματος προερχομένων από βακτήρια και μύκητες, για παράδειγμα από ψευδομονάδες, που έχουν προκληθεί από εγκαύματα δευτέρου και τρίτου βαθμού, έναντι άτονων ελκών κνημών, ελκών από κατακλίσεις κ.τ.λ.

Κυκλοφορεί στο εμπόριο υπό τις ονομασίες "Silvadene", "SSD", "SSD AF" και "Thermazene".

Δεν ενδείκνυται η χρήση της σε περιπτώσεις αλλεργικών αντιδράσεων στην ουσία, σε βλάβες του ήπατος, σε νεφρικές βλάβες και στην πάθηση που οφείλεται στην απουσία του ενζύμου "γλυκόζη-6-φωσφωαφυδρογονάση" (glucose-6-phosphate dehydrogenase) αναφερομένης ως G6PD.

## Παραπομπές


## Πηγές
* Εθνικό Συνταγολόγιο (ifet.gr)
* Drugs Information Online

Κατηγορία:Αντιβιοτικά
Κατηγορία:Αντισηπτικά
Κατηγορία:Βασικά Φάρμακα του Παγκόσμιου Οργανισμού Υγείας
Γκαρού

Ο **Γκαρού**, γεννημένος στις 26 Ιουνίου, 1972 στο Σέρμπρουκ του Κεμπέκ, είναι Καναδέζος τραγουδιστής. Το πραγματικό του όνομα είναι Πιερ Γκαράντ (γαλλικά: *Pierre Garand*). Το παρουσιαστικό του και η βραχνή φωνή του, καθώς και η αρρενωπότητα που συνδυάζει με την αγορίστικη ανεμελιά, τον μετέτρεψαν σε σύγχρονο sex symbol.

Απέκτησε φήμη στη Γαλλία υποδυόμενος τον Κουασιμόδο στη μουσική παράσταση *«Notre-Dame de Paris»* των δημιουργών Ρικάρντο Κοτσιάντε και Λυκ Πλαμοντόν. Ο δεύτερος τον είχε εντοπίσει σε ένα μπαρ στη Μαγκόγκ όπου τραγουδούσε μπλουζ με όλη του την καρδιά. Κατόπιν, το 2000, ξεκίνησε σόλο καριέρα κυκλοφορώντας το άλμπουμ *«Seul»*. Παραγωγός του άλμπουμ είναι ο Ρενέ Ανζελίλ, σύζυγος της συμπατριώτισσάς του, Σελίν Ντιόν, με την οποία ηχογράφησε το τραγούδι *«Sous le Vent»*. Τον Μάρτιο του 2002 ο Γκαρού τραγούδισε στο Palais Omnisports de Paris-Bercy μπροστά σε 11.000 θεατές. Τον Νοέμβριο του 2003, κυκλοφόρησε το δεύτερο άλμπουμ του με τίτλο *«Reviens»*, ενώ τον Ιούνιο του 2006 το τρίτο, με τίτλο το όνομά του, δηλαδή απλά *«Garou»*. Ο τραγουδιστής έχει κάνει πολλές περιοδείες με σταθμούς το Κεμπέκ, την Πολωνία, τη Ρωσία, τον Λίβανο, τη Γαλλία, το Βέλγιο και την Ελβετία. Στις 6 Μαΐου 2008, κυκλοφόρησε στο Κεμπέκ το τέταρτο άλμπουμ της καριέρας του και πρώτο αγγλόφωνο με τίτλο *«Piece of My Soul»*.

Ο Γκαρού έχει μια κόρη, γεννημένη το 2001, που ονομάζεται Εμιλύ. Το 2007 οι δημοσιογράφοι τον συνέδεσαν με την τραγουδίστρια Λορί, την οποία γνώρισε στα πλαίσια μιας περιοδείας, δεσμό που έχουν ανακοινώσει πλέον επίσημα.

## Δισκογραφία
**Άλμπουμ**
* 2000 : *Seul* (γαλλικά)
* 2001 : *Seul...avec vous* (γαλλικά, ζωντανή ηχογράφηση)
* 2003 : *Reviens* (γαλλικά)
* 2006 : *Garou* (γαλλικά)
* 2008 : *Piece Of My Soul* (αγγλικά)

**Singles**

## Παραπομπές


## Εξωτερικοί σύνδεσμοι

* Επίσημη ιστοσελίδα του καλλιτέχνη.
* Επίσημη σελίδα στο MySpace.

Γκαρου
Κάστρο του Αγίου Ιλαρίωνα

Το **κάστρο του Αγίου Ιλαρίωνα** ή του **Άη Λαρκού**, βρίσκεται στην Κύπρο στην κατεχόμενη επαρχία Κερύνειας.

Κατασκευάστηκε από τους Βυζαντινούς τον 11ο αιώνα μ.Χ. στην ομώνυμη κορυφή του Πενταδάκτυλου. Βρίσκεται σε υψόμετρο 725 μ. και ονομάστηκε έτσι επειδή στο σημείο αυτό είχε ασκητέψει ο Άγιος Ιλαρίωνας ο νέος. Περιλαμβάνεται εντός των διοικητικών ορίων της κοινότητας Κάρμι. Είναι προσβάσιμο μόνο από τη νότια πλευρά του , στις υπόλοιπες περιβάλλεται από απρόσιτους γκρεμούς.

Μέσα στο κάστρο υπάρχει ναός από την εποχή της κατασκευής του (11ος αιώνας). Στη διάρκεια της Φραγκοκρατίας αποτέλεσε παραθεριστική κατοικία των φράγκων ηγεμόνων της Κύπρου. Εγκαταλείφθηκε και καταστράφηκε από τους Ενετούς τον 14ο αιώνα. 

## Λαϊκή παράδοση
Το κάστρο συνδέεται με την παράδοση της Ρήγαινας. Σύμφωνα με αυτή το έχτισε μια όμορφη κυρά, η Ρήγαινα, η οποία όμως είχε κακή καρδιά και βασάνιζε τους εργάτες. Όταν τελείωσε η κατασκευή του διέταξε τους στρατιώτες της να πετάξουν στο γκρεμό τους εργάτες για να μην αποκαλύψουν τα μυστικά του κάστρου, όπως κι έγινε. Η ίδια παράδοση επικρατεί και για τα άλλα δύο κάστρα του Πενταδάκτυλου, το κάστρο του Βουφαβέντιου και το Κάστρο της Καντάρας.

Μία δεύτερη παράδοση λέει ότι το πολιορκούσαν εχθροί δύο χρόνια και κατάφεραν να το πάρουν με δόλο αφού ήταν απόρθητο. Έντυσαν έναν στρατιώτη γυναίκα που παρίστανε την έγκυο και φώναζε από τους πόνους της γέννας, τότε η Ρήγαινα τη λυπήθηκε και άνοιξε την πύλη να περάσει μέσα. Όταν άνοιξε η πύλη, όλος ο εχθρικός στρατός μπήκε μέσα και η Ρήγαινα για να μην πιαστεί αιχμάλωτη πήδησε στον γκρεμό.

## Παραπομπές


## Πηγές
* Καθημερινή, ένθετο "7 Ημέρες" , *Κερύνεια "Επιστροφή" στην κατεχόμενη πόλη*, τεύχος 23 Αυγούστου 1998.

## Εξωτερικοί σύνδεσμοι

* Το κάστρο του Αγίου Ιλαρίωνα http://webcache.googleusercontent.com/search?q=cache:Tv68-rnKh0wJ:www.schools.ac.cy/ag-epifanio-dim-ni/ergasiesmathiton/%CE%A4%CE%BF%2520%2520%CE%BA%CE%AC%CF%83%CF%84%CF%81%CE%BF%2520%CF%84%CE%BF%CF%85%2520%2520%CE%91%CE%B3%CE%AF%CE%BF%CF%85%2520%CE%99%CE%BB%CE%B1%CF%81%CE%AF%CF%89%CE%BD%CE%B1.ppt+%CE%9A%CE%AC%CF%83%CF%84%CF%81%CE%BF+%CF%84%CE%BF%CF%85+%CE%91%CE%B3%CE%AF%CE%BF%CF%85+%CE%99%CE%BB%CE%B1%CF%81%CE%AF%CF%89%CE%BD%CE%B1&hl=el&ct=clnk&cd=7&gl=gr

Κατηγορία:Κάστρα στην Κύπρο
Κατηγορία:Επαρχία Κερύνειας
Κατηγορία:Βυζαντινά κάστρα
Ικέτιδες

Με την ονομασία **Ικέτιδες** είναι γνωστά δυο έργα του αρχαίου δράματος:
* Ικέτιδες του Αισχύλου
* Ικέτιδες του Ευριπίδη
Βίρις

Στην ελληνική μυθολογία η **Βίρις** ήταν άγνωστη τοπική θεότητα της Αρκαδίας.

Σύμφωνα με τον Παυσανία, Στις Αμύκλες στον ναό του Απόλλων υπήρχε άγαλμα της Βίριδος. Το άγαλμα βρισκόταν δίπλα από αυτό του Απόλλωνα και δίπλα στον βωμό. 

## Παραπομπές
*''[...]ἐν ἀριστερᾷ δέ ἐστιν ἡ θύρα τοῦ βωμοῦ. ἐπείργασται δὲ τῷ βωμῷ τοῦτο μὲν ἄγαλμα Βίριδος, [...] Παυσανία Λακωνικά

Κατηγορία:Θεότητες της ελληνικής μυθολογίας

Κατηγορία:Μυθολογία της αρχαίας Αρκαδίας
Βουφαβέντο

Το **Βουφαβέντο** είναι κάστρο της Κύπρου στον Πενταδάκτυλο στην, κατεχόμενη σήμερα, επαρχία Κερύνειας.

## Ιστορία
μικρογραφία|300px|αριστερά|Το Βουφαβέντο
Κτίστηκε από τους Βυζαντινούς μετά την εδραίωση της κυριαρχίας τους στο νησί τον 11ο αιώνα. Βρίσκεται σε υψόμετρο 954 μέτρων στην ομώνυμη κορυφή. Το κάστρο αναφέρεται σε γραπτές πηγές για πρώτη φορά το 1191, ενώ στην περίοδο της φραγκοκρατίας χρησιμοποιήθηκε σαν φυλακή. Τον 16ο αιώνα καταστράφηκε από τους Ενετούς .

## Ονομασία
Η ονομασία του πιθανολογείται ότι δόθηκε από τους Φράγκους προς ανάμνηση του κάστρου Βουφάντ στη Γαλλία. Το κάστρο επίσης ονομαζόταν και Κάστρο των λεόντων.

## Λαϊκή παράδοση
Το κάστρο συνδέεται με την παράδοση της Ρήγαινας. Σύμφωνα με αυτήν το έχτισε μια όμορφη κυρά, η Ρήγαινα, η οποία όμως είχε κακή καρδιά και βασάνιζε τους εργάτες. Όταν τελείωσε η κατασκευή του, διέταξε τους στρατιώτες της να πετάξουν στο γκρεμό τους εργάτες για να μην αποκαλύψουν τα μυστικά του κάστρου, όπως κι έγινε. Η ίδια παράδοση επικρατεί και για τα άλλα δύο κάστρα του Πενταδάκτυλου, το κάστρο του Αγίου Ιλαρίωνα και το Κάστρο της Καντάρας.

## Παραπομπές


## Πηγές
* Καθημερινή, ένθετο "7 Ημέρες", *Κερύνεια: "Επιστροφή" στην κατεχόμενη πόλη*, τεύχος 23, Αυγούστου 1998.

## Εξωτερικοί σύνδεσμοι
* 

Κατηγορία:Κάστρα στην Κύπρο
Κατηγορία:Επαρχία Κερύνειας
Κατηγορία:Βυζαντινά κάστρα
Τζάκι Κένεντι

Η **Τζάκι Κένεντι** **Ωνάση** ( Onassis, το γένος **Μπουβιέ** (), μετέπειτα **Ωνάση** (), 28 Ιουλίου 1929 – 19 Μαΐου 1994) ήταν Αμερικανίδα κοσμική, συγγραφέας και φωτογράφος, που διατέλεσε Πρώτη Κυρία των Ηνωμένων Πολιτειών, ως σύζυγος του 35ου προέδρου Τζον Φ. Κένεντι από τον Ιανουάριο του 1961 έως τη δολοφονία του, τον Νοέμβριο του 1963. Επίσης, ήταν σύζυγος του Έλληνα μεγιστάνα και εφοπλιστή Αριστοτέλη Ωνάση. 

## Βιογραφία
Γεννήθηκε το 1929 στη Νέα Υόρκη ως *Ζακλίν Λι Μπουβιέ* (αγγλ. *Jacqueline Lee Bouvier*) και ήταν κόρη χρηματιστή. Έζησε σε πλούσιο κλίμα και πραγματοποίησε ικανοποιητικές σπουδές. Σπούδασε Γαλλική Λογοτεχνία και Φιλολογία στο Πανεπιστήμιο Τζορτζ Ουάσινγκτον, από όπου έλαβε και πτυχίο (BA) το 1951. 

Στις 12 Σεπτεμβρίου του 1953, παντρεύτηκε τον Γερουσιαστή των Ηνωμένων Πολιτειών από τη Μασαχουσέτη Τζον Φιτζέραλντ Κένεντι, με τον οποίο έμελλε να γίνει η Πρώτη Κυρία των Ηνωμένων Πολιτειών, με την άνοδο του συζύγου της στο προεδρικό αξίωμα των Ηνωμένων Πολιτειών τον Ιανουάριο του 1961. Η θητεία ως πρώτη κυρία κρίθηκε αρκετά επιτυχής. Απέκτησε με τον Τζον, δύο παιδιά: την Καρολίνα και τον Τζον τζούνιορ.

Μετά τη δολοφονία του άντρα της, η Τζάκι συνδέθηκε με αρκετούς διάσημους άντρες για να καταλήξει στο τέλος να παντρευτεί τον Έλληνα πλοιοκτήτη και μεγιστάνα Αριστοτέλη Ωνάση σε ιδιωτική τελετή που πραγματοποιήθηκε στον Σκορπιό στις 20 Οκτωβρίου του 1968 τέσσερις μήνες μετά τη δολοφονία του κουνιάδου της Ρόμπερτ Κένεντι. Από το 1975 έως και τον Μάρτιο του 1994 εργαζόταν ως προϊστάμενη σε εκδοτικούς οίκους βιβλίων που αφορούσαν το μπαλέτο και τη μουσική. 

Τον Δεκέμβριο του 1993 ύστερα από εξετάσεις στις οποίες υπεβλήθη οι γιατροί της ανακοίνωσαν ότι πάσχει από καρκίνο στους λεμφαδένες. Πέθανε το βράδυ της 19ης Μαΐου του 1994 στο Μανχάταν. 

## Παραπομπές


## Βιβλιογραφία
* Wayne Koestenbaum: *Jackie Ο - Der Fan und sein Star*. Klett-Cotta, 1997, ISBN 3-608-91810-8
* Katherine Pancol: *Jackie*. Ullstein tb, 1997, ISBN 3-548-35722-9
* Donald Spoto: *Jackie O*. Europa, Hamburg 2000, ISBN 3-203-82045-5
* Sarah Bradford: *Jackie Kennedy Onassis - Ein leidenschaftliches Leben*. Fischer, 2003, ISBN 3-596-15830-3
* Elisabeth Veit: *Jacqueline Kennedy*. dtv, 2003, ISBN 3-423-30837-0

## Εξωτερικοί σύνδεσμοι

* Βιογραφικό σημείωμα 
* Jacqueline Kennedy: The White House Years  
* Jacqueline Bouvier Kennedy - John F. Kennedy Presidential Library  
*Η Τζάκι Κένεντι στο Divas the site 

Ζακλιν
Κατηγορία:Τζον Φιτζέραλντ Κένεντι
Κενεντι
Κάστρο της Καντάρας

Το **Κάστρο της Καντάρας** βρίσκεται στον Πενταδάχτυλο της Κύπρου.

Χτίστηκε τον 11ο αιώνα από τους βυζαντινούς και καταστράφηκε από τους ενετούς τον 16ο αιώνα. Για πρώτη φορά αναφέρεται σε πηγές το 1191. Το όνομα πιστεύεται ότι προέρχεται από το αραβικό Kandar που σημαίνει βράχος- απόκρημνος βράχος, λόγω της θέσης του κάστρου.

Σε αυτό κατέφυγε ο Ισαάκιος Κομνηνός, ο οποίος ήταν διοικητής της Κύπρου και προσπάθησε να δημιουργήσει δικό του βασίλειο, κυνηγημένος από τον Ριχάρδο Λεοντόκαρδο.

Κοντά στη Καντάρα βρισκόταν το μοναστήρι της *Παναγίας της Καντάρας*, εκεί το 1231 σκοτώθηκαν 13 μοναχοί, με φρικτό τρόπο στη κοίτη του ποταμού Πεδιαίου, από τους Λατίνους επειδή αρνήθηκαν να δηλώσουν πίστη στον πάπα.

## Λαϊκή παράδοση
Το κάστρο συνδέεται με την παράδοση της Ρήγαινας. Σύμφωνα με αυτή το έχτισε μια όμορφη αλλά κακιά κυρά, η Ρήγαινα, που βασάνιζε τους εργάτες. Όταν τελείωσε η κατασκευή του διέταξε τους στρατιώτες της να πετάξουν στο γκρεμό τους εργάτες για να μην αποκαλύψουν τα μυστικά του κάστρου, όπως κι έγινε. Η ίδια παράδοση επικρατεί και για τα άλλα δύο κάστρα του Πενταδάκτυλου, το κάστρο του Αγίου Ιλαρίωνα και το Βουφαβέντο.

## Παραπομπές


## Πηγές
* Καθημερινή, ένθετο "7 Ημέρες" , *Κερύνεια "Επιστροφή" στη κατεχόμενη πόλη*, τεύχος 23 Αυγούστου 1998.

## Εξωτερικοί σύνδεσμοι
* 

Κατηγορία:Κάστρα στην Κύπρο
Καστρο Κανταρας
Κατηγορία:Βυζαντινά κάστρα
Ναυμαχία της Λάδης

Η **Λάδη** ήταν νησίδα ευρισκόμενη στα ανοιχτά της Μιλήτου η οποία, πλέον, έχει προσχωθεί λόγω των αλλούβιων αποθέσεων του ποταμού Μαιάνδρου. Κατά την αρχαιότητα έλαβαν εκεί χώρα δύο σημαντικές ναυμαχίες:

*Ναυμαχία της Λάδης (494 π.Χ.), ανάμεσα στους Ίωνες και τους Πέρσες.
*Ναυμαχία της Λάδης (201 π.Χ.), ανάμεσα στη Ρόδο και τον βασιλιά της Μακεδονίας, Φίλιππο Ε'.
Κάστρο της Πάφου

thumb|Κάστρο της Πάφου - Θέα από την πόλη
thumb|Κάστρο της Πάφου - Θέα προς την πόλη
Το **κάστρο της Πάφου** βρίσκεται στο λιμάνι της πόλης. Αρχικά χτίστηκε από τους βυζαντινούς σαν οχυρό για την προστασία του λιμανιού.

Το 1222 καταστράφηκε μετά από μεγάλο σεισμό για να ξαναχτιστεί από τους Λουζινιανούς ηγεμόνες του νησιού τον 13ο αιώνα. Το 1570 γκρεμίστηκε από τους Ενετούς. Οι Οθωμανοί το ξανά έχτισαν και το ενίσχυσαν με νέες οχυρώσεις. Ανά τους αιώνες έχει γνωρίσει πολλές χρήσεις, αρχικά ως φρούριο, φυλακή ακόμα και αποθήκη αλατιού έγινε στα νεότερα χρόνια από τους Βρετανούς. Σήμερα το κάστρο χρησιμοποιείται για πολιτιστικές εκδηλώσεις που πραγματοποιούνται κάθε χρόνο τον Σεπτέμβριο.
μικρογραφία|Κάστρο Πάφου το 1930
Έχει ανακηρυχθεί διατηρητέο κτίριο από το 1935 και αποτελεί το σύμβολο της πόλης της Πάφου. Στο κάστρο κατά καιρούς γίνονται αρχαιολογικές ανασκαφές.

## Παραπομπές


## Εξωτερικοί σύνδεσμοι
* 

Παφου
Παφου
Κατηγορία:Δήμος Πάφου
Τζον Φιτζέραλντ Κένεντι τζούνιορ

Ο **Τζον Φιτζέραλντ Κένεντι τζούνιορ** (αγγλικά:*John Fitzgerald Kennedy Jr.*, 25 Νοεμβρίου 1960 – 16 Ιουλίου 1999) ήταν Αμερικανός δικηγόρος, εκδότης και γιος του δολοφονηθέντα προέδρου των Η.Π.Α. Τζον Φιτζέραλντ Κένεντι και της Ζακλίν Μπουβιέ Κένεντι.

Γεννήθηκε λίγες μέρες μετά την εκλογή του πατέρα του ως προέδρου των ΗΠΑ και από την αρχή της ζωής του τα φώτα της δημοσιότητας έπεσαν πάνω του. Τα πρώτα χρόνια της ζωής του έζησε στον Λευκό Οίκο και μετά τη δολοφονία του πατέρα του μετακόμισε στη Νέα Υόρκη. Σπούδασε νομικά και εργάστηκε ως δικηγόρος μέχρι τη δεκαετία του '90 όταν και τα παράτησε για να εκδώσει το περιοδικό *"George"*.

Στις 16 Ιουλίου 1999 και ενώ κατευθυνόταν προς την Μασαχουσέτη όπου θα πραγματοποιείτο ο γάμος της ξαδέρφης του Ρόρι Κένεντι κατέπεσε το ιδιωτικό του αεροπλάνο, το οποίο πιλόταρε, στις ακτές του Ατλαντικού Ωκεανού. Στο αεροσκάφος επέβαιναν η σύζυγός του, Κάρολαϊν Μπεσέτ, και η αδερφή της, οι οποίες και πέθαναν μαζί με τον Τζον Κένεντι. Το πτώμα του ανασύρθηκε τις επόμενες μέρες και η τέφρα του διασκορπίστηκε στη θάλασσα.

## Παραπομπές


## Εξωτερικοί σύνδεσμοι
* 
* Δημοσιεύσεις 
* μικρό Ντοκιμαντέρ 
* Διάφορες θεωρίες για τον θάνατό του 

Τζον Τζουνιορ
Κατηγορία:Ιρλανδοαμερικανοί